钦定古今图书集成/明伦汇编/皇极典/第204卷 > 《代李相贺登极表》王超
## 钦定古今图书集成/明伦汇编/皇极典/第204卷 > 《代李相贺登极表》王超

臣某言：“臣伏闻陛下式遵典章，正位宸极。臣闻大明
继照，虽昧者必昭其视；震雷发声，虽聩者必达其听。
是以圣人鼓万物而耳目咸革，感人心而天下太平。
致理兴邦，率由兹道。”〈中贺〉伏惟陛下绍累圣之鸿绪，
冠前王之盛烈，祥符荐委，景福攸臻，纂武继文，重光
累洽。自宣猷上嗣，育德储闱，仁孝表于域中，慈俭彰
于天下。由是馁者思食，瘠者思丰，曶爽咸耀于光明，
枯朽更延于惠泽，颙颙亿兆，咸沐惟新，鼓舞而四表
欢心，运行而二仪贞观。臣夙承朝奖，谬列藩条，欢抃
之诚，倍万恒品。